section_heading: Jugoslavenske željeznice
paragraph_text: Između 1981. i 1984. u pogonima Đure Đakovića u Slavonskom Brodu proizvedeno je ukupno 35 dizelsko-električnih lokomotiva serije JŽ 645. Lokomotive su izrađene po licenci i s opremom američke tvrtke General Motors Electro-Motive Divison te im je dodijeljena tvornička oznaka EMD GT22HW-2. Prvih trideset jedinica, čija je proizvodnja dovršena 1982. godine, isporučeno je ŽTP-u Zagreb. Sedamnaest lokomotiva dodijeljeno je sekciji za vuču vlakova Varaždin, dok je preostalih trinaest u posjedu sekcije za vuču vlakova Osijek. Lokomotive serije EMD GT22HW-2 građene su isključivo za potrebe Jugoslavenskih željeznica. Tijekom 1984. godine ŽTP-u Beograd isporučeno je pet lokomotiva serije JŽ 645, koje su sve dodijeljene podružnici ŽTO Kosovo Polje.